Durant aquest temps, la germana del rei no percebrà cap sou de l'entitat ACN Barcelona.-La Fundació La Caixa i la infanta Cristina de Borbó van arribar a un acord fa unes setmanes perquè la germana del rei Felip VI cessi la seva activitat a l'entitat mentre duri el judici pel 'cas Nóos'. Cristina de Borbó és actualment directora de l'Àrea Internacional de la Fundació La Caixa, on hi treballa des de fa anys. Mentrestant, no percebrà cap sou de l'entitat, que va optar per aquesta opció per la impossibilitat de la infanta per atendre les seves obligacions laborals durant el procés judicial. El judici es va reprendre el passat 9 de febrer a Palma després d'una sessió inicial el passat 11 de gener i s'espera que Cristina de Borbó declari els pròxims dies com a investigada per dos presumptes delictes fiscals.

Summary: Cristina de Borbó acorda amb La Caixa deixar la seva feina temporalment mentre duri el procés judicial del 'cas Nóos'


L'alcaldessa de Barcelona, Ada Colau, ha demanat "calma" i "cap fred" als taxistes que protesten en contra la suspensió cautelar de la norma que limita les VTC i ha recordat que "les accions violentes no ajuden a ningú i menys al sector del taxi". La batlle ha fet aquestes declaracions després de reunir-se amb les associacions de taxistes per reconduir la situació. Per solucionar el conflicte, l'alcaldessa ha interpel·lat el president del govern espanyol, Pedro Sánchez, a qui ha instat a que modifiqui la Llei d'Ordenació dels Transports Terrestres (LOT) via decret llei per tal de deixar clar que existeixen competències locals per regular els desplaçaments amb origen i destí a l'àrea metropolitana de la ciutat, un fet que "donaria elements nous al jutge" per poder fallar en favor de la normativa aprovada per l'AMB. A més, Colau ha exigit a la Generalitat que no tramiti més llicències VTC i que se sumi a la defensa de la regulació.

Summary: Colau demana "calma" i "cap fred" al sector del taxi i assegura que els incidents violents "no beneficien" ningú


Roger Torrent, número 2 de la candidatura d'Esquerra a Girona a les eleccions del 21-D, ha assegurat que els republicans són "l'única força que pot parar els peus a Ciutadans i al bloc monàrquic del 155". En una atenció a la premsa durant una visita a la Fira de la Puríssima de Sant Boi de Llobregat, Torrent ha plantejat els comicis com un duel directe amb el partit d'Inés Arrimadas i ha afirmat que "les eleccions van dels que volen arrasar l'escola, els Mossos d'Esquadra i els mitjans públics, o de construir la república social". D'altra banda, el candidat gironí també ha valorat la prohibició d'estelades a l'espai públic que planteja el programa electoral del PP, apuntant que "és una demostració més del concepte que l'Estat té de la democràcia". "Malgrat que vulguin prohibir-ho tot, estem convençuts que els ciutadans tornaran a demostrar a les urnes quin és el mandat democràtic d'aquest poble", ha afegit.

Summary: Torrent (ERC): "Esquerra és l'única força que pot parar els peus a Ciutadans i al bloc monàrquic del 155"


El trànsit de sortida de l'àrea metropolitana de Barcelona ha baixat un 67% aquest dimecres en relació a un dia habitual. En canvi, si la xifra es compara amb la que hi va haver dimecres passat, quan ja estaven actives les mesures de restricció de la circulació pel coronavirus, la caiguda és d'un 24%. El Servei Català de Trànsit indica, també que el trànsit d'entrada ha caigut un 68,4 i un 24,8% respectivament. D'altra banda, i segons dades de l'Ajuntament de Barcelona, entre les set i les deu del matí la davallada del trànsit ha estat d'un 71,6% als accessos de la ciutat, d'un 73,3% a l'interior i d'un 59,2% en el cas de les Rondes.

Summary: Baixa un 67% el trànsit de sortida de Barcelona vist un dia habitual i un 24% en relació a dimecres passat


El vicepresident del Senat, Pedro Sanz, ha posat sobre la taula aquest dimarts la possibilitat que el president de la Generalitat, Carles Puigdemont, participi en un cara a cara amb un representant del govern espanyol –que podria ser el mateix Mariano Rajoy- dijous o divendres, durant la celebració del debat de les mesures del 155 per a Catalunya. Segons Sanz, aquest debat entre el president de la Generalitat i l’executiu espanyol “permetria enriquir” la sessió que se celebra al Senat, on els grups de Podem, ERC, PDeCAT i PNB s’han queixat aquest dimarts de la conculcació dels seus drets per exercir l’oposició, perquè la Mesa no els permet presentar esmenes a la totalitat i els dona només un termini de cinc hores per presentar esmenes parcials. PP i el representant d’UPN a la Mesa han impedit també que prosperés la petició que havien fet ERC i el PDeCAT (que ha obtingut el suport del PSOE) perquè Puigdemont pogués assistir al Senat el dimecres.  La proposta de cara a cara ha arribat poc després de la constitució de la Comissió conjunta que s’encarregarà de debatre la ponència del 155. Està presidida pel president del Senat, Pio García Escudero, i té 28 membres. 15 són del PP, 6 del PSOE, 2 de Podem, 1 del PNB, 1 d’ERC, 1 del PDeCAT i 1 del Grup Mixt. Entre els del PP hi ha Javier Arenas i el líder del PPC, Xavier García Albiol. Pel PDeCAT Josep Lluis Cleries i per ERC Miquel Àngel Estradé.  La comissió ja ha creat un grup per a la redacció d’una ponència que haurà d’haver enllestit aquesta tasca dijous a les 10.00h. Els grups hi podran presentar esmenes parcials des d’aquest moment fins l’aprovació del dictamen en una nova reunió de la comissió conjunta que tindrà lloc dijous a la tarda. Un cop votat aquest dictamen, passarà al ple, que tindrà lloc divendres a les 10 del matí. Possible cara a cara La Mesa ha tancat la porta a la petició d’ERC i PDeCAT perquè Puigdemont disposi de la possibilitat d’assistir al Senat el dimecres,. Ho haurà de fer o bé dijous o bé divendres, un fet que segons el PP permetria un cara a cara amb el govern espanyol, possiblement amb el mateix Mariano Rajoy, que “previsiblement” assistirà a la sessió. Segons Sanz, aquest cara a cara hauria de tenir lloc en el marc del debat en comissió o bé en ple, i no implicaria els grups parlamentaris. Seria un intercanvi directe entre Puigdemont i el representant de l’executiu espanyol amb rèpliques i contrarèpliques i que acabaria tancant l’executiu de Rajoy.  Ple Pel que fa a la resta del format del ple, els grups disposaran de torns de 40 minuts durant un torn a favor o en contra del dictàmen, i després s’obriria un nou torn de 20 minuts de discussió de les esmenes. Tancarà el debat el govern espanyol, i el permís del Senat al govern espantol per adoptar les mesures entrarà en vigor l’endemà, quan es publiqui al BOE.  Denúncies de l’oposició  Podem, PDeCAT, ERC i PNB han denunciat aquest dimarts una vulneració del reglament del Senat per part del PP, PSOE i Cs per a l’aprovació de l’article 155 de la Constitució a Catalunya. Segons han exposat els portaveus després de la reunió de la Mesa, els grups que donen suport a les mesures han tancat la porta a la possibilitat de presentar esmenes a la totalitat del text i nomes estableixen un termini de cinc hores per presentar esmenes parcials. A més, denuncien que la tramitació s’ha dut a terme sense escoltar la Junta de Portaveus. Per contra, els tres grups han rebutjat els escrits de reconsideració que han presentat les formacions de l’oposició.  La senadora d’ERC Mirella Cortès ha denunciat la “vulneració dels drets” dels senadors i una “manca de democràcia” i ha recordat que l’article 155 de la Constitució diu que s’ha de debatre al sí de la Comissió de Comunitats Autònomes. “Si existeix tanta democràcia a aquesta cambra entenem que s’ha de donar veu a tots els grups parlamentaris, així com als senadors designats pels parlaments autonòmics”, ha dit Cortès, que ha recordat que la comissió conjunta creada no dona peu a la presència d’aquests representants. La portaveu de Podem, Anabel Mora, també ha denunciat la vulneració dels drets de participació democràtica dels senadors i un ús “ad hoc” del reglament del Senat. “No s’ha escoltat la Junta de Portaveus, no se’ns permet fer una petició d’informe. No es permet demanar una ponència prèvia, i els terminis són ridículs quan estem parlant de mesures molt greus”, ha dit Mora, que ha recordat que qualsevol tramitació normal permet un termini de dies per a la presentació d’esmenes, mentre que ara els grups només disposen de cinc hores.  El PNB també s’ha queixat de la “vulneració” dels procediments i ha recordat que el text de la comissió es coneixerà just un dia abans que es voti en ple.  Per contra, el portaveu del PSOE, Ander Gil,, i el del PP, José Manuel Barreiro, han defensat el procediment i han apuntat que la Mesa ha estat “escrupolosa” respecte al reglament de la cambra. Barreiro ha afirmat que el Senat ha seguit un procediment “totalment garantista” que “no és comparable” amb el que es va fer al Parlament de Catalunya els dies 6 i 7 de setembre, quan l’oposició es va queixar de la vulneració dels seus drets.

Summary: El Senat proposa un cara a cara entre Puigdemont i el govern espanyol dijous o divendres


El jutjat d'instrucció número 2 Girona investiga tres bombers per haver fet un comboi de protesta davant la comandància de la Guàrdia Civil de Girona, durant la qual haurien proferit insults, el 2 d'octubre del 2017 (un dia després del referèndum). Fonts de la investigació apunten que la causa estaria oberta pels delictes de malversació de diners públics i abandonament del lloc de feina com a funcionaris. El jutjat ha autoritzat que es requisi material informàtic i telefònic del parc de Bombers de Girona per intentar esbrinar si algú va autoritzar la mobilització i qui l'hauria secundat. Fonts de la Generalitat informen que el jutjat va denegar que la Guàrdia Civil fes una entrada i registre i ha optat perquè fos personal del Departament els qui recollissin el material i l'entreguessin. Això s'ha fet aquest dimecres al matí. Precisament, la protesta del 2 d'octubre va centrar una declaració d'un dels agents de la guàrdia civil que van declarar com a testimonis al judici de l'1-O davant del Tribunal Suprem.

Summary: Un jutjat investiga tres bombers per fer un comboi de protesta i insultar la Guàrdia Civil de Girona després de l'1-O


És part del crani i la mandíbula d'una vaca marina que va viure fa uns 45 milions d'anys. El fòssil portava temps formant part del paviment del carrer riu Güell de Girona i es va descobrir per pura casualitat. Aquest dilluns, un equip de geòlegs ha retirat la troballa, incrustada en dues llambordes. A finals de juny, un equip de científics del Museu d'Història Natural de Berlín es desplaçaran a la ciutat per estudiar les restes arqueològiques. El fòssil es radiografiarà a la Clínica Girona, amb l'objectiu de datar-lo amb precisió i analitzar-lo per veure si es pot relacionar amb altres restes semblants trobades a Europa. El geòleg Roger Mata, un dels que coordina la investigació, destaca que és una troballa "excepcional", no només per les restes sinó també pel lloc on s'han localitzat. Segons precisa, el fòssil procedeix de la zona de Sant Vicenç de Castellet (Bages) i va arribar a la ciutat en plena època del boom immobiliari.

Summary: Retiren un fòssil de vaca marina d'uns 45 milions d'anys descobert per casualitat al paviment d'un carrer de Girona


El vicepresident del Govern i president d'ERC, Oriol Junqueras, ha mantingut converses amb els líders del PSOE i Podem, Pedro Sánchez i Pablo Iglesias, però no li han fet cap proposta ni demanda "concreta" per donar suport a una hipotètica coalició d'esquerres a l'Estat. "No correspon que ens demanin res perquè són ells els que s'han de posar d'acord, i després ja ens ho traslladaran si ho creuen oportú", ha opinat en una entrevista a Catalunya Ràdio, en què també ha explicat que ha parlat amb dirigents del PP i bascos i gallecs, així com representants del Parlament Europeu. Junqueras ha evitat "especular" sobre una eventual abstenció d'ERC perquè són els partits espanyols els que ara han de decidir.

Summary: Junqueras ha parlat amb Sánchez i Iglesias però no li han traslladat cap demanda "concreta"


La plataforma Caminem Junts, promotora de la manifestació a Girona a favor de la unitat d'Espanya el 27 de novembre, ha iniciat una recollida de signatures per reclamar a l'Ajuntament que aturi el canvi de nom de la plaça Constitució per la de l'1 d'octubre. El consistori gironí va aprovar dilluns una moció d'urgència per tirar endavant el canvi amb el suport de CiU, ERC, la CUP i el PSC. Tant Cs com el PPC hi van votar en contra. La petició, iniciada a través del portal Change.org, ja compta amb 424 firmes i demana "defensar la nostra història" impedint que "canviïn el nom d'aquesta plaça i li posin el d'una data en la qual es va produir una il·legalitat".  La plataforma Caminem Junts ha iniciat una recollida de signatures en contra del canvi de nom de la plaça Constitució que l'Ajuntament de Girona vol fer per anomenar-la 1 d'octubre de 2017, en un acte de "reconeixement" als gironins que han vist "trepitjats els seus drets i llibertats individuals i col·lectius".  L'acord es va prendre a través d'una moció d'urgència al ple d'aquest dilluns on el consistori va voler fer palès el seu posicionament, més enllà del procés iniciat  a la Comissió del Nomenclàtor que haurà de ratificar el canvi. El document el van consensuar CiU, ERC i la CUP i va comptar amb el suport del PSC. Cs i PPC hi van votar en contra i van qualificar la proposta de "populista, victimista i electoralista".  L'entitat que ha impulsat la recollida a través del portal Change.org –i que va convocar el passat 27 de novembre la manifestació a favor de la unitat d'Espanya- afirma que "no podem ni permetrem que treguin el nom d'aquesta plaça i li posin el nom d'una data en la qual es va produir una il·legalitat". Per això, animen als signants a "defensar la nostra història".  A la petició, els impulsors recorden que "totes les capitals d'Espanya" compten amb una plaça amb aquest nom i que l'any 1983 l'Ajuntament de Girona va decidir dedicar "una plaça commemorativa a la Constitució espanyola de 1978".  "Ara, i després d'un ple sense el suport de Cs i PP, volen canviar el nom de la plaça més important de Girona per la d'1 d'octubre", insisteixen. A hores d'ara, la iniciativa ja compta amb més de 400 signatures.

Summary: Recullen signatures en contra del canvi de nom de la plaça Constitució de Girona per la de l'1 d'octubre


El Servei Català de Trànsit (SCT) tanca el balanç de Setmana Santa sense cap víctima mortal en les jornades claus de l'Operació Sortida –dijous i divendres-, i l'Operació Retorn, on el volum de vehicles s'ha concentrat entre aquest diumenge i Dilluns de Pasqua. Únicament es va registrar un mort per accident de trànsit dimarts passat a l'AP-7, a Cambrils. Pel que fa a la mobilitat, entre les dotze del migdia de diumenge, quan va començar l'operació retorn, i les vuit del vespre de dilluns, ja havien retornat cap a l'àrea metropolitana de Barcelona 584.188 vehicles, el que representa un 94,2% del total de vehicles previstos, uns 620.000 vehicles. Es tracta d'una xifra lleugerament superior a l'any passat, quan es calcula que la Setmana Santa va mobilitzar uns 612.813 vehicles a la xarxa interurbana. Aquest dilluns a la tarda, una congestió "important" a l'A-2  ha fregat els 30 quilòmetres de cua. El motiu ha estat un vehicle que ha sortit del carril, fet que ha generat cues d'uns 12 quilòmetres per "l'efecte badoc", que s'han allargat fins als 30 quan dos vehicles dins de la retenció han tingut un accident. A la mateixa A-2 també hi ha hagut 3 quilòmetres de cua a Esparreguera, i 5 a Òdena. Tot i així, la via que ha concentrat més volum de trànsit avui ha estat l'AP-7 sud on hi ha hagut retencions de fins a 18 quilòmetres entre el Vendrell i Vilafranca del Penedès, fins a 10 a Roda de Barà i 7 a l'Ametlla de Mar. També hi ha hagut retencions a Martorell (2 quilòmetres) i al Papiol (fins a 6). Al matí, l'AP-7 nord també hi ha hagut retencions de fins a 9 quilòmetres entre Maçanet i Fogars de la Selva. Diumenge, diversos accidents van alterar la fluïdesa a la xarxa viària. És el cas de la sortida de via d'un vehicle que va bolcar a la C-14 a Artesa de Segre, en què va resultat ferides menys greus dues persones. A la C-16, a Bagà, un cotxe amb cinc ocupats va bolcar, tot i que cap dels afectats va resultat ferit de gravetat. A la C-31 a Calafell va haver-hi la topada de dos vehicles en què va resultar ferida lleu una persona. Es va registrar, a més, un ferit greu a l'LV-3024 a Preixens. L'accident més greu es va produir a l'N-II en el tram urbà que creua Santa Susanna (Maresme). Una motocicleta va col·lisionar contra un turisme i el motorista va ser traslladat en helicòpter fins a l'Hospital Josep Trueta de Girona en estat crític, segons informa el SEM. Mesures per agilitzar la circulació Des del SCT s'ha valorat positivament com ha anat enguany la Setmana Santa perquè la sortida i arribada de vehicles ha estat, a grans trets i exceptuant alguna incidència en els dies clau, força esgraonada.   S'han habilitat mesures especial de circulació (cons, canvis de sentit de carrils, etc), a un total de 230 quilòmetres de carretera. A més, des del dijous 13 d'abril fins aquest dilluns 17 d'abril, s'han mobilitzat a les carreteres un total de 1.868 agents dels Mossos d’Esquadra, duent a terme tasques de vigilància i regulació del trànsit. Entre d'altres, s'han realitzat tant en les vies de màxima mobilitat com en vies secundàries i amb més circulació, un total de 1.751 controls.

Summary: Cap víctima mortal a les carreteres catalanes en les operacions tornada i sortida de Setmana Santa


El president de la Sala Penal del Tribunal Suprem, Manuel Marchena, ha comunicat al Tribunal de Justícia de la Unió Europea (TJUE) que la qüestió prejudicial sobre la immunitat d'Oriol Junqueras "segueix mantenint interès i vigència" per a l'alt tribunal espanyol. "La resposta del TJUE tindrà eficàcia amb independència de la situació de presó preventiva o penada que afecti Junqueras", diu l'ofici que ha remès Marchena aquest dilluns al president del tribunal amb seu a Luxemburg. La vista al TJUE per abordar la pregunta prejudicial que va plantejar el Suprem sobre si el líder d'ERC i exvicepresident del Govern té immunitat com a eurodiputat té lloc aquest dilluns. Els set magistrats de la sala que ha jutjat els dotze líders independentistes van rebutjar deixar la sentència en suspens, tal com va demanar la defensa de Junqueras, però apunten que la qüestió sobre la immunitat manté "vigència" tot i haver dictat sentència. Marchena també ha enviat al president del TJUE una còpia de la sentència que la sala ha emès aquest dilluns al matí. El Suprem ha condemnat a 13 anys de presó a Junqueras per delictes de sedició i malversació. També l'inhabilita per exercir càrrecs públics "per molt que siguin electius".

Summary: Marchena comunica al TJUE que la qüestió prejudicial sobre la immunitat de Junqueras manté "interès i vigència"


La Guàrdia Urbana de Reus i l'Agència Reus Promoció han engegat el dispositiu especial d'atenció i seguretat al visitant, coincidint amb la temporada turística. El projecte, estrenat el 2014, busca transmetre una imatge d'hospitalitat per tal que el turista se senti ben atès a través de tots els serveis municipals que pugui requerir al llarg de la seva estada a la ciutat. No és una iniciativa motivada per problemes de seguretat ni per cap augment de robatoris als turistes, que són menors, però es vol oferir una atenció satisfactòria si es produís un furt puntual o algun cas excepcional de robatori. Enguany, com a novetat, aquest servei també es prestarà a l'aeroport de Reus. Amb l'objectiu d'atendre correctament als usuaris estrangers, els agents podran comptar amb els serveis de traducció dels informadors turístics que donen servei al centre de la ciutat durant tota la temporada. Les línies d'actuació del projecte són les Comissaries Externes de Proximitat (CEP) de la Guàrdia Urbana. En la CEP de l'estació d'autobusos s'ofereix una resposta directa als turistes que arriben i marxen de la ciutat en autobús. La CEP del carrer de Sant Joan, a l'antic hospital, esdevé un punt clau d'atenció al ciutadà per la seva ubicació propera a la zona més comercial de la ciutat i al Mercat Central. Com a novetat, aquest any, aquest servei també es prestarà a la nova CEP de l'Aeroport de Reus que es va posar en funcionament el 16 de maig de 2016. Per una correcta atenció dels ciutadans estrangers, els agents podran comptar amb serveis de traducció dels informadors turístics. L'Agència de Promoció de Ciutat ja ofereix el servei de traducció a tots els comerços de la ciutat que ho puguin requerir. El servei de traducció també es posa a disposició per als agents del cos de Mossos d'Esquadra en el cas que el necessitin. Els informadors s'integraran a la xarxa d'antenes de seguretat de la Guàrdia Urbana que tenen fil directe via telefònica amb els responsables de proximitat de la policia municipal per informar o requerir els seus serveis. L'objectiu és aconseguir una ràpida reacció en els casos que sigui necessari. La Guàrdia Urbana de Reus participa de forma activa en les patrulles de proximitat que duen a terme un patrullatge preventiu d'atenció i informació i fan visites a als comerços per donar consells de seguretat. El servei es complementa amb agents de paisà que s'encarreguen de detectar possibles autors de fets delictius i actuar quan sigui necessari.

Summary: La Guàrdia Urbana de Reus posa en marxa un dispositiu especial d'atenció i seguretat per als turistes


El president d'Òmnium Cultural, Jordi Cuixart, assegura que el judici oral dels polítics empresonats i a l'exili ha de servir per "acusar l'Estat de vulneració flagrant" dels seus "drets fonamentals" i per "interpel·lar el conjunt de l'opinió pública davant el retrocés democràtic que vivim". En una carta escrita des de Lledoners 300 dies després del seu empresonament i publicada aquest dissabte al vespre al diari 'ARA', Cuixart ha fet una crida a la unitat al sobiranisme i ha considerat que el moviment necessita "enriquir lideratges a les institucions i a peu de carrer" i "assolir grans consensos". A més, ha assegurat que "el diàleg honest i sense condicions prèvies serà l'única solució de resolució del conflicte polític" entre Catalunya i Espanya. Cuixart ha considerat que "és imprescindible treure profit dels lideratges existents i que alhora se'n generin de nous". "La lluita antirepressiva és un dels principals fronts unitaris del sobiranisme i seria absurd renunciar-hi, ja que és un instrument bàsic per avançar en tots els processos d'alliberament nacional", ha reflexionat el líder d'Òmnium. Per Jordi Cuixart "els presos polítics i exiliats" són "una palanca democràtica" que pot "aconseguir que la comunitat internacional denunciï" la situació que es viu a Catalunya. Per aquesta raó, ha subratllat que no han de "cedir a l'intent de silenciar la barbaritat jurídica de la justícia espanyola, amb acusacions desproporcionades i sense fonament". El líder d'Òmnium ha explicat que els 300 dies a la presó han enfortit les seves "conviccions democràtiques". "Ja fa mesos que no hi ha condemna que em faci doblegar", ha afirmat. "Les nostres condemnes els pesaran molt més a ells que a nosaltres", ha conclòs.

Summary: Cuixart: "En el judici oral hem d'acusar l'Estat de vulneració flagrant dels nostres drets fonamentals"


El vicepresident del Govern i president d’ERC, Oriol Junqueras, ha celebrat el consens sorgit de la cimera pel referèndum a favor del dret a decidir i la celebració d'una consulta però ha esperat que es mantingui quan es constati que no pot ser pactada amb el govern espanyol. En ser preguntat si considerava viable que l’Estat permetés un referèndum per la independència, Junqueras ha respost: “L’experiència ens ensenya que no”. Tot i això, ha afirmat que mai renunciaran a defensar la democràcia però ha alertat que “mai es condicionarà a que donin permís a defensar el dret a decidir”. “Sinó seria dret a demanar”, ha apuntat.  Ha negat que l’acord sorgit de la cimera a favor d’una consulta pactada amb l’Estat sigui un pas enrere i ha asseverat que la seva postura i mandat és i serà construir una república independent.

Summary: Junqueras espera que es mantingui el suport a un referèndum quan es constati que no pot ser pactat


El Fòrum Empresarial Creiem en Catalunya (FECC) considera que la decisió del ministre d'Hisenda i Administracions Públiques, Cristóbal Montoro, de rectificar i pagar els pagaments endarrerits del FLA aquest desembre era inevitable perquè, segons aquesta entitat, "l'Estat no pot intentar amenaçar l’economia catalana". De fet, per al FECC les previsions de manteniment del deute públic de l’estat espanyol, que se situen prop del 100% del seu PIB durant els pròxims anys, juntament amb la previsió que el fons de garantia de les pensions s’esgotarà el 2018, "són molt preocupants per la societat catalana, en uns moments que tant la inversió estrangera com el nivell d’exportacions haurien de permetre un creixement econòmic més ràpid i consolidat que permetés crear més llocs de treball". I és que, segons el Fòrum, aquests "són uns indicatius molt negatius sobre els quals no es preveu cap canvi d’orientació que pugui beneficiar Catalunya des de l’Estat". El Fòrum Empresarial Creiem en Catalunya ha defensat, en un comunicat emès aquest divendres, que la recuperació econòmica i laboral catalana serà sòlida si el país decideix la seva política fiscal, industrial i d’infraestructures, per situar-se en els nivells d’ocupació –i de qualitat—dels països europeus més desenvolupats. Unes capacitats estratègiques per a les empreses catalanes que la FEEC creu que han de poder venir de les decisions que prengui en un futur immediat tant el Parlament com el nou Govern. En aquest sentit, el Fòrum ha subscrit el missatge de la Cambra de Comerç de Barcelona que alertava que "Catalunya necessita urgentment dotar-se d’infraestructures estratègiques com el corredor mediterrani, els accessos ferroviaris al port de Barcelona, el Quart Cinturó (B-40) o la millora del servei de rodalies, afectats per l’històric dèficit d’inversions de l’Estat a Catalunya". A més, el FECC ha denunciat "la ineficiència i ineficàcia de les polítiques en infraestructures dels governs espanyols" que exposa l'últim número de la revista del Consell General d’Economistes, que contraposa el model radial de l’AVE a la manca d’inversions en el corredor mediterrani. Una infraestructura que, segons el Fòrum Empresarial Creiem en Catalunya, "és imprescindible per a la indústria catalana, però també del País Valencià i les Illes Balears entre altres territoris".

Summary: El Fòrum Empresarial Creiem en Catalunya considera que l'Estat "no pot intentar amenaçar l'economia catalana"


Agents de la policia han detingut a València dos joves de 20 anys acusats d'haver accedit al sistema informàtic i apropiar-se de les claus d'uns 40 professors per canviar les seves notes a la universitat. Tots dos estan acusats dels delictes d'accés il·lícit a dades i programes informàtics, danys informàtics, descobriment i revelació de secrets, usurpació d'estat civil i falsedat de document públic. Segons que ha informat la policia, els agents han intervingut un dispositiu maquinari espia tipus 'keylogger', trobat en un dels ordinadors de la Universitat de València i que va ser l'inici de les investigacions. Aquest programari és capaç d'interceptar i guardar les pulsacions realitzades en el teclat d'un equip informàtic sense que l'usuari ho detecti. Durant les investigacions els agents van descobrir que els sospitosos suposadament van utilitzar aquest sistema per apropiar-se de les claus d'uns 40 professors, a través de les quals van accedir als seus comptes personals de la intranet de la universitat i als seus correus electrònics des d'una sèrie d'adreces IP relacionades amb la xarxa TOR, una xarxa de comunicacions distribuïda per sobre de la capa d'internet de manera que mai es revelen les dades dels usuaris que la utilitzen, mantenint-se així com una xarxa privada i anònima. La policia relata que va descobrir que les qualificacions de molts exàmens i treballs suspesos en un primer moment, posteriorment apareixien com a aprovats amb una bona nota en les actes, per a això presumptament interceptaven el missatge d'avís de canvi de nota que el sistema informàtic enviava al docent, evitant que sense que aquest se n'adonés. Les qualificacions finals eren publicades en les actes oficials sense que ningú s'adonés del frau. Com a conseqüència de les investigacions els agents van descobrir la identitat dels sospitosos que van ser detinguts com a presumptes autors dels delictes d'accés il·lícit a dades i programes informàtics, danys informàtics, descobriment i revelació de secrets, usurpació d'estat civil i falsedat de document públic. Les investigacions continuen per determinar si els sospitosos també haurien tingut accés a proves escrites amb anterioritat a la realització de les mateixes. Els detinguts, sense antecedents policials, després de ser escoltats en declaració han estat posats en llibertat, no sense abans ser advertits de l'obligació de comparèixer davant l'autoritat judicial quan siguin requerits per a això.

Summary: La policia deté dos universitaris a València acusats de modificar les seves notes accedint al sistema informàtic


L'índex no serà vinculant i es calcula a partir d'una fórmula de Foment i la mitjana del cost del carburant a sis benzineres properes ACN Barcelona.-L'Institut Cerdà ha desenvolupat una eina en línia que permetrà als transportistes del port de Barcelona tenir informació més fiable de l'evolució del carburant a partir d'una fórmula establerta pel Ministeri de Foment amb el preu de referència a 1 de gener del 2016, el preu mitjà del trimestre de realització del servei i de la mitjana del preus a les sis benzineres dels voltants utilitzades per la majoria dels conductors ubicades a la Zona Franca i a la ZAL. La presidenta del Port, Mercè Conesa, i el director general de Transports, Pere Padrosa, han presentat l'eina aquest dijous als transportistes i consignataris. Les dades s'enviaran cada dia i no seran vinculants tot i que serviran per orientar els conductors i consignataris per fer un càlcul dels costos de cada servei. Inicialment, l'aplicació s'ha concebut per al dièsel i més endavant s'hi incorporarà el GNV. Per obtenir l'índex del cànon del carburant, els transportistes hauran d'omplir un formulari 'on line' amb dades corresponents al vehicle i el tipus de combustible, entre d'altres; i l'aplicació calcularà el preu, que s'enviarà cada matí als usuaris. L’eina s’ha posat en marxa arrel de l’estudi “Fluctuació del cost del combustible i l’externalitat del temps en el transport viari”, elaborat també per l’Institut Cerdà per analitzar els diferents factors que incideixen en els costos del transport terrestre de mercaderies. El director general de Transports de la Generalitat, Pere Padrosa, ha destacat que la nova eina serà una garantia de "transparència" i que és "fàcil de veure i homologable", però ha indicat que no serà vinculant sinó que servirà per orientar els transportistes i els empresaris i tenir dades més fiables per calcular els costos d'ambdós. Padrosa ha precisat que el Ministeri de Foment va establir la fórmula que s'usa de base per començar el càlcul del preu del combustible a partir de l'1 de gener del 2016 perquè es considera que la recuperació econòmica ja estava consolidada, tot i que en realitat s'extrauran de les dades dels mesos anteriors a la sol·licitud del càlcul. Sobre la rebuda que ha tingut aquesta aplicació entre els agents implicats, ha comentat que "uns ho reben amb satisfacció" per poder negociar els preus i altres per "rebatre el contrari". "Tan transparent és per a un com per l'altre i això sempre fa que aquell que paga sempre li dona que paga molt i el que cobra que cobra poc", ha afegit. En la intervenció davant els empresaris, consignataris i transportistes, Padrosa ha assenyalat que "l'administració està per posar eines als operadors" i s'ha felicitat per haver arribat a un acord entre les parts, poques setmanes després que els conductors es mobilitzessin dins i fora del recinte portuari. Per la seva banda, la presidenta del Port de Barcelona, Mercè Conesa, ha agraït a la Generalitat que hagi volgut impulsar aquest instrument que, segons ha dit, suposa "un pas endavant per poder millorar les condicions de treball de l'entorn".

Summary: Una eina online permetrà als transportistes del port de Barcelona seguir l'evolució diària del preu del combustible


Des de l'inici de la sessió de dilluns, ha perdut un 20,1% ACN Barcelona.-L'Ibex 35 ha tancat la sessió d'aquest divendres amb uns guanys de 3,73%, que permeten recuperar una petita part de les pèrdues d'ahir dijous, quan va registrar la pitjor caiguda de la seva història arran de la incertesa provocada per la crisi del coronavirus, concretament d'un 14%. Els valors que més han pujat han estat Acciona, amb increments del 14,9%, seguit de Banc Sabadell (+11,5%), Amadeus (+11%) i Cellnex Telecom (+9%). En canvi, cinc dels valors del selectiu espanyol han tancat en vermell, encapçalats per Colonial (-2,94%) i Ence (-2,31%). D'aquesta manera, la borsa tanca una setmana negra després d'haver perdut un 21% respecte l'inici de la sessió de dilluns. La sessió d'aquest divendres s'ha desenvolupat sota la prohibició de la CNMV de les vendes en curt a tots aquells valors que ahir van tancar en pèrdues superiors al 10%, és a dir, la gran majoria els valors de l'Ibex. Pel que fa la resta de parquets europeus, la majoria han tancat en verd. És el cas de la borsa italiana, amb un 7,1% més; de l'índex alemany DAX 30, amb un increment del 0,7%; del CAC 40 de París, amb una pujada del 0,97% i l'Euro Stoxx50, amb un 1,60%. Pel que fa el Dow Jones, als Estats Units, puja un 2,3% al voltant de tres quarts de set del vespre.

Summary: L'Ibex 35 puja un 3,7% després de la caiguda històrica d'aquest dijous i tanca una setmana negra pel coronavirus


Els treballadors de cabina de la companyia irlandesa Ryanair han convocat aquest divendres una nova vaga de 24 hores cosa que ha obligat a la companyia del conseller delegat Michael O'Leary a cancel·lar 158 vols que afecten l'espai aeri de l'estat espanyol, Bèlgica, Holanda, Portugal, Itàlia i Alemanya, segons dades facilitades pel sindicat USO. Aquest dijous hi ha hagut una última reunió de mediació entre direcció i sindicats, però ha acabat sense acord cap a les deu de la nit. Aquests 158 vols suposen el 8% dels més de 2.500 que té programats Ryanair a la xarxa europea coincidint amb la jornada de vaga. En un primer moment, Ryanair havia informat que els vols cancel·lats eren 190. Només a l'Estat, les cancel·lacions han afectat 64 vols, dels quals 6 a aeroports catalans (Barcelona 2 i Girona 4). La companyia ha assegurat que la cancel·lació d'aquests vols a Europa ha afectat uns 30.000 passatgers, que han estat informats el dimarts 25 de setembre per correu electrònic, segons Ryanair.  Els vols cancel·lats a l'aeroport de Girona són les connexions d'anar i tornar a Düsseldorf i Berlín, 4 vols en total, i una connexió d'anar i tornar a Brussel·les a l'aeroport del Prat, 2 vols, sempre segons dades facilitades pel sindicat USO.  Els aeroports espanyols més afectats són el de València amb 18 vols cancel·lats, Alacant, amb 10, i Palma de Mallorca amb 14.   Inspectors del ministeri de Foment per vigilar a Ryanair  L'Agència Estatal de Seguretat Aèria (AESA) ha anunciat que desplegarà un equip d'inspectors en diferents aeroports espanyols per comprovar que la companyia protegeixi els drets dels passatgers. Els inspectors adscrits al ministeri de Foment vigilaran que Ryanair compleixi amb el reglament europeu sobre retards, cancel·lacions i denegacions d'embarcament que protegeix els drets com consumidors dels passatgers afectats per l'impacte de la vaga.   AESA informa que les compensacions econòmiques que els passatgers afectats per la vaga han de rebre ''van més enllà de l'assistència que la companyia està obligada a donar''. Els inspectors vigilaran que la companyia informi per escrit els passatgers de les condicions d'assistència i de les compensacions que els pertoquen.  El reglament indica que si un passatger no ha estat informat ''almenys'' amb quinze dies d'antelació que el seu vol ha estat cancel·lat, pot reclamar una compensació econòmica entre un mínim de 250 euros i un màxim de 600 euros, en funció de la distància del vol cancel·lat.  El ministeri de Foment també informa que els passatgers tenen dret d'assistència, a rebre menjar i begudes suficients, a fer dues trucades telefòniques o a accés a correu electrònic i una o més nits d'allotjament, amb el desplaçament al lloc de pernoctació inclòs. AESA afegeix que aquestes despeses les ha de pagar la companyia i adverteix que no es pot demanar al passatger que inicialment ho pagui per després abonar-li la despesa.    Els inspectors aixecaran un informe sobre l'actuació de la companyia en cada un dels aeroports i lliurarà una còpia als afectats per si volen obrir una via judicial contra Ryanair si volen reclamar danys i perjudicis.  FACUA també recorda que els afectats s'han de compensar L'organització de consumidors FACUA també ha emès un comunicat on recorda a la companyia Ryanair que ha de compensar als passatgers afectats per la vaga dels tripulants de cabina.  FACUA fa referència a la mateixa normativa europea de l'any 2004 que recorda el ministeri de Foment on s'especifica a més de les compensacions que el passatger té dret a reemborsament íntegre del bitllet en un termini màxim de set dies o a la contractació d'un transport alternatiu.    Motiu de la vaga europea Els treballadors en vaga reclamen que se'ls apliqui la legislació laboral de cada un dels països on despleguen la seva activitat laboral i no la normativa irlandesa com exigeix l'empresa.   Ryanair ha lamentat "profundament" les molèsties "innecessàries" derivades de les vagues, convocades pels sindicats. Segons Ryanair, els treballadors que hi donen suport són "una petita minoria" del personal de cabina. Segons l'empresa, les aturades no tenen raó de ser perquè Ryanair "ja ha acceptat" les condicions dels sindicats que reclamaven els contractes i termes i condicions locals. El ministeri de Foment ha fixat els serveis mínims de la vaga de Ryanair on es garanteix el 100% dels vols a territoris no penínsulars, el 59% dels serveis domèstics sense alternativa de transport inferiors a cinc hores i el 35% en la resta de rutes.

Summary: La vaga de Ryanair a diversos països europeus obliga a cancel·lar 158 vols aquest divendres


El president de Banc Sabadell, Josep Oliu, ha destacat les reformes realitzades aquests últims anys de crisi i ha assegurat que de cara al 2017 l'economia espanyola ''evolucionarà de forma positiva'' i conjuntament amb Irlanda mantindrà un to per sobre de la majoria dels països de la zona euro. Oliu ha assegurat que el despalanquejament de les famílies i de les empreses que s'ha materialitzat aquests últims anys permet tenir unes ''perspectives favorables'' en relació amb el creixement del crèdit que per primera vegada podria registrar en les cartera agregades creixements superant d'aquesta manera les amortitzacions de famílies i empreses que en el 2016 encara superaven les xifres de nous crèdits.  L'economia espanyola ''seguirà destacant'' de forma positiva conjuntament amb Irlanda per sobre d'altres països europeus que en molts casos entraran en una fase d'inestabilitat política com a conseqüència de viure processos electorals.        Oliu ha destacat que la bona situació que viu actualment l'economia espanyola és fruit de les reformes i de les correccions dels desequilibris que s'han afrontat durant aquests últims vuits anys, des de l'inici de la crisi.  Entre aquests desequilibris corregits el president del banc ha destacat el nivell d'endeutament que arrossegaven les famílies i les empreses; la posició de l'economia espanyola en l'exterior, on les empreses han guanyat posicions d'internacionalització; i ''l'inici'' d'un procés de disminució de l'atur.  En relació amb la internacionalització, Oliu ha destacat que Banc Sabadell ha passat de tenir un 5% del negoci a l'exterior de l'estat espanyol el 2013 a tenir un 32% de grau d'internacionalització el 2016.  Amb tot aquest escenari, les ''perspectives favorables'' per un creixement d'operacions de crèdits són molt factibles de cara aquest 2017 que acaba de començar.  Oliu també ha destacat que ''l'estabilitat política relativa'' que s'ha arribat a l'estat espanyol després que s'hagi constituït el govern espanyol.  En relació amb les previsions de creixement del grup bancari per al 2017, Oliu ha manifestat que la previsió que té sobre la taula el banc és de créixer dos dígits, a l'entorn del 10%, ha concretat.  El pròxim pla estratègic del banc cobrirà el període 2018-2020 i per tant el banc es pren un ''respir'' aquest 2017 que serà un any de ''transició'' per digerir totes les compres que s'ha realitzat aquests últims anys. ''Amb Brexit o sense Brexit'' l'economia britànica anirà bé En relació amb la marxa del negoci del TSB al Regne Unit i l'impacte del 'Brexit', Oliu s'ha mostrat convençut que ''amb brexit, sense brexit o amb brexit a mitges'' l'economia britànica seguirà anant bé.  Oliu també ha mostrat ''sorprès'' i ''una mica preocupat'' per la presidència de Donald Trump als Estats Units, tot i que no ha volgut fer cap mes valoració.  En relació amb la marxa del negoci a Mèxic, el conseller delegat del banc, Jaume Guardiola ha dit que a partir de la victòria de Donald Trump i a l'espera dels efectes sobre la zona Nafta (Canadà, Estats Units i Mèxic), el banc preveu ''ralentització'' del creixement del banc que se situarà entorn del 2% en els pròxims tres anys, un creixement que no és raonable en relació amb el potencial econòmic de Mèxic.

Summary: Oliu assegura que hi ha ''perspectives favorables'' per l'increment del crèdit en el 2017


La Comissió d'Interior ha donat via lliure aquest dimecres a la tramitació dels pressupostos del departament que dirigeix Jordi Jané amb els onze vots de Junts pel Sí i la CUP, que han rebutjat les esmenes a la totalitat dels grups de C's, PSC, CSQP i el PPC.  "Ens sobren les raons per presentar una esmena a la totalitat. No estem d'acord amb la gestió política  d'aquesta conselleria en particular ni de la direcció general de la Policia ni del model de seguretat, però hem decidit deixar entrar a tràmit els pressupostos per obrir un debat social que s'està donant en matèria d'ensenyament o fiscalitat", ha justificat la diputada de la CUP Mireia Vehí. El pressupost del Departament d'Interior és de 1.246 MEUR, un 7,4% més que el 2015, quan va ser de 1.160 MEUR.  Amb els organismes autònoms -Servei Català de Trànsit, Institut de Seguretat Pública de Catalunya i Centre d’Atenció i Gestió de Trucades d’Urgència 112 Catalunya-, les xifres globals són de 1.348,8 MEUR, que suposen un increment del 7% respecte al 2015.

Summary: La CUP facilita tramitar els pressupostos d'Interior tot i que li "sobren les raons" per esmenar-los


L'Àrea de Drets Socials de l'Ajuntament de Barcelona ha posat en marxa el procés d'adjudicació del nou concurs del servei de teleassistència per al període 2017-19 per un import de licitació de 34,2 milions d'euros. El servei de teleassistència atén actualment 86.841 persones. "És un servei que dóna autonomia, seguretat i tranquil·litat a moltes famílies", ha subratllat la tinenta d'Alcaldia de Drets Socials, Laia Ortiz, que ha detallat les millores introduïdes en el nou plec de clàusules per "arribar a més persones, atenent millor a la diversitat, amb major qualitat en la prestació i un millor control sobre les condicions laborals".  El de teleassistència és un servei municipal gratuït que s'adreça a les persones grans o persones amb dependència o discapacitat, i que permet fer-ne un seguiment regular a distància i prestar-los atenció immediata en cas d'emergència. En poden disposar totes les persones majors de 75 anys i aquelles que tenen una dependència o discapacitat reconeguda. Per sota d'aquesta edat, s'hi pot accedir quan un professional de serveis socials o de l'àmbit de la salut així ho aconsella.  Aquest servei es pot sol·licitar als centres d'atenció primària de salut o serveis socials de referència. Actualment compta amb 86.841 persones usuàries, que valoren el servei amb una nota global de 9,5, segons els resultats d'una enquesta telefònica realitzada entre 500 usuaris el 2015. L'Ajuntament ha indicat que les principals novetats del nou contracte són la personalització del servei per atendre cada usuari o usuària en funció de les seves necessitats; la major participació de les persones usuàries en la definició del seu pla d'atenció; l'augment del nombre de llars on s'instal·laran dispositius addicionals: 19.000 detectors de foc i fum, 10.000 detectors de gas, de passivitat o d'obertura de portes, així com teleassistència mòbil i adaptada per a persones amb dificultats de comunicació; un nou programa d'atenció a les persones cuidadores, en coordinació amb les entitats de la Xarxa de Suport a Persones Cuidadores i altres agents de salut, i una actuació coordinada amb els serveis de salut, afavorint actuacions preventives en col·lectius de risc com són els malalts crònics o pacients amb malalties complexes, entre d'altres.

Summary: L'Ajuntament de Barcelona inicia el procés d'adjudicació del concurs del servei de teleassistència per al període 2017-19


Els Mossos d'Esquadra de Girona han denunciat fins a 1.310 conductors en tan sols dotze dies per fer servir el mòbil o distreure's al volant. Ha estat en el marc de dues campanyes específiques per combatre aquestes infraccions. L'inspector en cap de Trànsit a Girona, Joan Costa, assegura que els mòbils s'han convertit en un autèntic "virus", perquè cada cop més conductors aprofiten per enviar missatges mentre circulen i aparten els ulls de la carretera. De fet, de totes les denúncies per distraccions, l'ús del mòbil n'acapara més del 90% del total. Però també n'hi ha d'altres. Per exemple, les de repartidors, comercials o transportistes que escriuen o miren la televisió mentre circulen. Els Mossos, fins i tot, han arribat a atrapar una estudiant que anava a fer un examen i repassava els apunts tot conduint per l'autopista AP-7.

Summary: Els Mossos de Girona denuncien 1.310 conductors en tan sols dotze dies per fer servir el mòbil o distreure's al volant


La fundació Hospital d'Olot Comarcal de la Garrotxa ha informat de la mort de dos pacients amb coronavirus, tots dos d'edat avançada i amb patologies prèvies. Segons l'última actualització, les defuncions per covid-19 s'eleven a 30 des de l'inici de la pandèmia. Actualment hi ha 21 pacients ingressats, dels quals 19 estan a l'hospital. Els ingressats són nou menys que ahir dijous. També es redueix la xifra de professionals que han donat positiu i ara n'hi ha 53, cinc menys que ahir després de repetir la prova i donar negatiu.

Summary: Dos morts per coronavirus a l'hospital d'Olot eleven a 30 les defuncions


Els Estats Units encapçalen la llista de països compradors de caganers 'on line' per davant de països europeus i de l'estat espanyol, segons informa aquest dilluns l'empresa baixempordanesa caganer.com. El rànquing de vendes detallat és Estats Units (47,6% del total), Alemanya, Anglaterra i França (25,9%); Espanya (21,4%); Oceania (3,4%); Àsia (1,2%, on l'empresa amb seu a Torroella de Montgrí compta amb un distribuïdor a Corea del Sud i un altre al Japó). El Pare Noel, Obama, Yoda i el papa Francesc han estat les figures més venudes aquest 2015. Caganer.com, propietat de la família Alós-Pla, ha presentat aquest 2015 una quarantena de nous caganers, amb els quals el catàleg de l'empresa compta ara amb un total de 350 peces.  Les noves figures converteixen personatges famosos del món de la política, la cultura, l'esport o la ficció en caganers del pessebre. Enguany s'han afegit a la llista el davanter uruguaià del FCB, Luis Suárez, el primer ministre britànic, David Cameron, les alcaldesses de Barcelona i de Madrid, Ada Colau i Manuela Carmena, Woody Allen, o el tradicional caganer català, ara en un format de 20 centímetres. Són figuretes de fang, dissenyades i elaborades artesanalment i finalment decorades a mà amb pintura plàstica, tasca que es fa en col·laboració amb entitats que treballen amb persones amb discapacitat, com són el Centre Tramuntana de Palafrugell i la Fundació Altem de Figueres.

Summary: Els Estats Units, principal comprador de caganers per Internet


L’eurodiputat de JxCat i expresident de la Generalitat, Carles Puigdemont, ha criticat que les juntes de tractament hagin descartat que els presos independentistes puguin passar el confinament a casa: “Quina part de les instruccions de l’ONU no han entès?”, ha qüestionat en un tuit. “Els presos polítics han de ser excarcerats, no per cap caprici ni cap favor, sinó perquè en un sistema democràtic se segueixen les ordres de l’ONU, sobretot en matèria de Drets Humans”, continua Puigdemont, que acaba demanant la llibertat dels presos.

Summary: Puigdemont, sobre la decisió de les juntes de tractament: “Quina part de les instruccions de l’ONU no han entès?”


L'alcalde de Lleida, Miquel Pueyo, com a responsable de les polítiques municipals en matèria de seguretat ciutadana, prevenció i protecció civil, ha activat aquest dilluns la Fase 2 del Pla d'actuacions per prevenir els efectes d'una onada de calor al municipi (POCSMLL 19), tenint en compte l'avís per les previsions d'altes temperatures a la ciutat en les pròximes hores que ha facilitat el Centre de Coordinació Operativa de Catalunya (CECAT). Segons aquest organisme, es preveu que al Segrià aquest dilluns i també demà dimarts se superin els 38 graus entre les dues i les vuit del vespre. El nivell de perill per ambdós dies se situa en 5 sobre 6 (temperatura de perill molt alt), essent molt probable que s'allargui fins dijous. Davant aquesta situació caldrà seguir actuacions previstes en el POCSMLL 19 com la revisió de recursos humans per part del departament de Protecció Civil; la revisió de recursos materials com equipaments dels locals municipals climatitzats; i la intensificació de les trucades a persones més fràgils mitjançant els serveis assistencials.  Així mateix, es continua recomanant a la població de Lleida i en especial a la més vulnerable a aquest risc, com les persones majors de 75 anys, malalts crònics, persones amb discapacitat, indigents, així com persones desemparades i exposades directament als efectes de la calor que segueixin indicacions habituals com mantenir les cases fresques, buscar l'ombra i beure molta aigua.

Summary: La Paeria activa el Pla per prevenir els efectes de l'onada de calor


Catalunya en Comú ha agraït a Xavier Domènech el "gran compromís" i la "feina immensa" que ha dedicat a un projecte dels quals ha estat "un dels pilars fonamentals". La formació li desitja "el millor" i subratlla que "continuarà vinculat al projecte, compromès amb els valors i els principis dels comuns". La formació recorda que està integrada per "gent comuna" que "va decidir fer el pas a les institucions per canviar-les" i lamenta que els ritmes "frenètics" de la política actual fan "molt difícil" que puguin "conciliar les seves vides amb l'activitat política". La formació afirma que "continuarà lluitant" per "canviar aquestes formes". L'executiva de la formació i el grup parlamentari es reuniran en els propers dies per analitzar la situació i "prendre les decisions oportunes". De la seva banda, Podem Catalunya ha volgut transmetre el seu agraïment a Domènech "pel seu treball i generositat" i per convertir aquest espai en "una força del canvi de referència a Catalunya i a Espanya". La formació ha recordat que Domènech va assumir el càrrec de secretari general amb la "missió" de superar les divisions internes i es posa en valor "l'assoliment d'aquesta fita". També indica que Xavier Domènech ha estat "un dels pilars del projecte" de Podem a Catalunya i de Podemos a tot l'Estat. La formació el defineix com "un líder sòlid, de consens i capaç de personificar els anhels de canvi i de justícia social" de l'organització.  El Consell de Coordinació de Podem Catalunya ha convocat un Consell Ciutadà extraordinari per al proper dissabte 8 de setembre per "analitzar la situació i prendre les mesures adequades per donar resposta a la situació".

Summary: Catalunya en Comú destaca Domènech com a "pilar fonamental" del projecte


El Govern veu "preocupant" que "l'aliança" entre el govern del PSOE i Unides Podem amb Ciutadans -després que la formació taronja apostés per prorrogar l'estat d'alarma al Congrés- pugui continuar més endavant. La portaveu del Govern, Meritxell Budó, ha advertit que estaran "especialment vigilants" a que aquesta relació "no es tradueixi en una nova regressió dels drets i llibertats a Catalunya", ja que "Cs va néixer per dividir la societat catalana". D'altra banda, la portaveu també ha instat el president del govern espanyol, Pedro Sánchez, a "reflexionar sobre què ha fet malament" perquè a cada votació per a prorrogar l'estat d'alarma compta amb menys suports. La consellera de Presidència ha dit que l'acord entre el PSOE i Unides Podem amb Ciutadans ha estat una "aliança nítida" que es va poder visualitzar al Congrés i creu que "continuarà en un futur, per exemple amb els pressupostos generals de l'Estat". Per tot plegat, ha emplaçat l'executiu de Pedro Sánchez a decidir "si es posa en mans de Ciutadans, o per contra, decideix dialogar de forma efectiva per resoldre els conflictes", també el "conflicte polític entre Catalunya i l'Estat espanyol". Budó ha advertit que hi ha un "risc" en l'entesa entre la formació taronja i PSOE i Unides Podem perquè es pugui reactivar la taula de diàleg entre governs: "Van néixer per anar en contra del que representa l'autogovern del país", ha reblat Budó, que ha reconegut que tot plegat els "preocupa". La portaveu del Govern ha considerat que aquest estat d'alarma "ja no té cap sentit" i que tampoc garanteix "que es faci el desconfinament més ben fet". "Cal descentralitzar les decisions, que retornin les competències a les comunitats autònomes i que sigui aquestes qui prenguin les decisions en els seus territoris", ha explicat la consellera de Presidència, que creu que tot plegat es podria fer "de manera col·laborativa, coordinada i des de la lleialtat institucional".

Summary: El Govern estarà "vigilant" a la relació entre PSOE i Podem amb Cs: "Que no es tradueixi en una regressió de drets"


El jurat del Premi Princesa d'Astúries de la Concòrdia 2020 ha decidit atorgar el guardó d'aquest any als sanitaris que treballen en primera línia contra la covid-19, segons ha fet públic aquest dimecres la fundació. El jurat ha destacat el seu "nivell de professionalitat i compromís", i la seva "entrega incondicional" en una situació en la qual estava exposats a una "alta i agressiva càrrega viral". També han remarcat que estan fent "llargues jornades laborals sense comptar, en ocasions, amb l'equipament i els mitjans materials necessaris", tot recollint queixes d'organitzacions professionals i sindicals. Per al jurat, la seva actitud durant la pandèmia és "un exercici de vocació de servei i d'exemplaritat ciutadana". El premi es fa extensió als professionals de la medicina, la infermeria, els auxiliars i la resta de personal del sistema sanitari, des de l'atenció primària fins als grans hospitals. El jurat considera que tots ells són "un exemple dels valors més estimables de l'ésser humà". El jurat ha destacat que el personal sanitari també ha fet "una tasca de profunda humanitat en acompanyar malalts ingressats i a persones els familiars dels quals no podien estar presnets en les seves últimes hores de vida". També han indicat que s'han situat "a l'avantguarda del combat" contra la pandèmia juntament amb altres organitzacions, citant especialment l'exèrcit i els cossos de seguretat. A més, també han recordat que la seva taca els ha situat com el col·lectiu amb més afectats pel coronavirus a Espanya. En aquest edició, optaven al guardó de la Concòrdia dels Premis Princesa d'Astúries un total de 35 candidatures procedents de 19 països. La candidatura del personal sanitari ha estat proposada per Ginés Morata, Pedro Miguel Echenique Landiríbar i Salvador Moncada, premis Príncep d'Astúries de Recerca Científica i Tècnica dels anys 2007, 1998 i 1990, respectivament.

Summary: Els sanitaris que treballen en primera línia contra la covid-19 reben el Premi Princesa d'Astúries de la Concòrdia


La ministra de Foment, Ana Pastor, ha expressat el seu compromís que les obres de la variant de Vallirana (Baix Llobregat) a la N-340 estaran finalitzades el 2017 "si no hi ha cap problema tècnic". Pastor ha visitat aquest dijous les obres i ha asseverat que hi ha els recursos necessaris per poder finalitzar la infraestructura. Els Pressupostos Generals de l'Estat contemplen una inversió de 18 MEUR per aquest any i la mateixa quantitat per al proper per una obra que va estar aturada durant més de tres anys i que es va reprendre el 2014. Pastor ha afirmat "que les obres van molt bé" i que queden 300 metres per perforar d'una boca i uns 100 de l'altre. La ministra ha posat en valor "l'esforç" fet i la importància de l'obra.   La ministra ha visitat les obres acompanyada de l'alcaldessa del municipi, Eva Martínez, i la delegada del govern espanyol, María de los Llanos de Luna. Pastor ha recordat que l'obra es va aturar el 2009 però ha assegurat que ara "van molt bé", que continua l'excavació, que ha recordat que es manual sense perforadores ni explosius, i que es treballa tots els dies de la setmana les 24 hores. "Si no hi ha cap problema tècnic es finalitzarà el 2017", ha reiterat. En ser preguntada pels retards en l'obra i els problemes financers, la ministra ha assegurat que existeix el pressupost necessari perquè la variant estigui enllestida el 2017 i ha afegit que hih a consignacions altres anys perquè són per les revisions, les liquidacions o les possibles modificacions que s'han de fer quan l'obra estigui finalitzada. En aquest sentit, ha detallat que hi ha consignats 18 MEUR per aquest any, la mateixa quantitat per al 2016 i 1 MEUR i 4 MEUR per a les liquidacions, d'una obra amb un pressupost total de 100 MEUR. Amb aquests números sobre la taula ha assegurat que només es compromet "quan hi ha els recursos" i ha afegit: "Jo mai he vingut a presentar un 'power point' com han fet durant dècades. Aquí es posa pressupost i es fan obres". En aquesta línia, ha defensat que es facin visites d'obres afirmant que si es fan és perquè s'ha treballat perquè aquestes siguin una realitat. En concret, ha dit que durant la legislatura del PP s'han obert 72 infraestructures, s'han creat 800 kilòmetres de carretera i 500 d'AVE. "El balanç és molt bo per als catalans i per als espanyols i si a algú no li agrada que s'aguanti", ha dit.

Summary: Pastor es compromet a que la variant de Vallirana estigui finalitzada el 2017


El president del comitè d'empresa de Seat, Matías Carnero, assegura que les conseqüències econòmiques derivades de la crisi del coronavirus són "preocupants" per a la firma automobilística. En una entrevista al diari ARA, Carnero ha apuntat que, "en el millor dels casos, Seat fabricarà entre 60.000 i 70.000 cotxes menys" el 2020, una xifra que suposaria una reducció del 14% respecte al 2019. El líder sindicalista ha reconegut que la plantilla està "molt preocupada" pel futur i opina que l'empresa ho passarà "bastant malament". "L'economia i la societat és ara com un avi de 90 anys que cau. Què li passa a un avi quan cau? Que li costa molt aixecar-se", ha exposat Carnero. Pel president del comitè d'empresa, a Seat s'ha produït "la tempesta perfecta". El també president de la Unió General de Treballadors (UGT) a Catalunya explica que els principals mercats de Seat a Europa es troben en una situació "igual o pitjor que a Espanya". A banda, recorda que les ajudes que es puguin rebre avui "després s'hauran de tornar" i afegeix que el que produeix Seat "no és un producte de primera necessitat". "Si sumes el fet de fabricar menys, l'electrificació, les quotes de CO2 i les multes que haurem de pagar aquest any (al voltant de 400 MEUR) per saltar-nos els límits d'emissions, tot suma el tsunami perfecte", ha dit. Carnero també ha remarcat que l'ocupació al sector quedarà ressentida "no a curt termini, però si a mitjà". "En el nostre cas, les Empreses de Treball Temporal (ETT) deixaran de ser necessàries [...] i pel sector dels components també serà duríssim", ha apuntat. En aquest sentit, el representant sindical ha assegurat que parlarà amb el govern espanyol perquè s'instauri un pla per al sector. Seat, amb 16 positius per coronavirus En la mateixa entrevista, Carnero ha comentat que Seat ha detectat un total de 16 casos positius de coronavirus entre la seva plantilla a tot l'Estat, mentre que hi ha 1.700 persones que es troben en mesures d'observació –els que han estat en contacte amb els infectats-. Finalment, el líder sindical ha assegurat que l'Expedient de Regulació Temporal d'Ocupació (ERTO) que va presentar Seat fa tres setmanes afectarà "totes les àrees" i que, de manera rotativa, "gairebé tothom passarà per l'ERTO".

Summary: El president del comitè d'empresa de Seat assegura que la producció de la marca es reduirà com a mínim un 14% el 2020


La firma biotecnològica dels Estats Units Novavax delegarà la producció industrial de la seva vacuna de la covid-19 per a Espanya en un grup biofarmacèutic espanyol, segons ha anunciat aquest dimarts el Ministeri de Sanitat. El govern estatal assegura que dona suport i manté contactes amb fabricants, entre els quals s'inclouen aquestes companyies, per “estimular les capacitats” de fabricació espanyoles i facilitar la interlocució dels diferents actors que intervenen en la producció de la vacuna.

Summary: La nord-americana Novavax delega a un grup espanyol la producció de la seva vacuna de la covid per a Espanya


El Tribunal Econòmic Administratiu Central ha donat la raó a la Corporació Catalana de Mitjans Audiovisuals (CCMA) en el primer dels tres conflictes oberts amb el ministeri d'Hisenda sobre l'IVA, segons ha avançat l'Ara i ha confirmat l'ACN. La decisió evita a l'ens públic català haver de pagar 59,7 milions d'euros corresponents al període 2012-2014 que l'Estat li reclamava, però està desvinculada de la crisi que posa en qüestió la situació econòmica de la Corporació que deriva dels dos conflictes posteriors, el del període 2015-2017 i l'iniciat el novembre de l'any passat. Així, el primer expedient, l'ara resolt, estudia els exercicis del 2012, 2013 i 2014. La Inspecció de Tributs va emetre acords de liquidació amb un deute de 59,7 milions, els que ara el Tribunal Econòmic Administratiu Central considera que no ha de pagar.    El segon expedient estudia els exercicis del 2015, 2016 i 2017 fins al 10 de novembre. Cal recordar que el 2014 el Congrés va modificar la Llei de l'IVA i va fixar el criteri que defensava la CCMA. Per això, a partir del gener del 2015 l'Agència Tributària va començar a tornar les quotes de l'IVA suportat. El 2016, però, Hisenda va tornar a canviar el criteri en el tractament de l'IVA als serveis de radiodifusió pública. El nou criteri abandonava la idea de dualitat en aquest servei i considerava que les subvencions havien de tenir un IVA del 21%. És per això que el 30 d'octubre del 2017 Hisenca inicia actuacions de comprovació i investigació pel concepte IVA a la CCMA per al termini gener del 2015 a agost del 2017 a partir del nou criteri. L'efecte immediat va ser que Hisenda no va tornar l'IVA a la CCMA. Finalment, pel que fa al tercer conflicte, cal recordar que la Llei de Contractes del Servei Públic, aprovada el novembre de l'any passat, incorporava modificacions importants a la Llei de l'IVA. Van entrar en vigor el 10 de novembre amb el criteri dels anys 2012 a 2014, és a dir, considerar que no es pot deduir la part proporcional de l'IVA suportat equivalent al percentatge de les aportacions públiques sobre el total dels recursos.

Summary: Hisenda dona la raó a la CCMA en el primer recurs sobre l’IVA


El jutge que investiga la tramitació i els terratrèmols causats pel projecte Castor vol esclarir per què l'exconcessionària Escal UGS va injectar el màxim cabal de gas diari previst el dia 12 de setembre de 2013, quan ja havia estat alertada tant per l'Observatori de l'Ebre que les operacions estaven originant terratrèmols. Segons el president d'Aplaca –entitat que aplega els afectats personada en la causa-, Joan Ferrando, aquest mes de d'octubre compareixen al jutjat número 4 de Vinaròs, i a petició de Fiscalia, perits de l'exconcessionària i de la companyia Enagás per esclarir les quantitats de gas injectades, que haurien contribuït a intensificar l'onada sísmica viscuda a les Terres del Sénia a finals de setembre i principis d'octubre d'aquell mateix any.  Van injectar pràcticament vuit milions de metres cúbics de gas diaris al llarg de 48 hores, els dies 5 i 6 de setembre. Era la prova que els havia imposat el govern espanyol per aconseguir el permís d'obertura definitiu. Des del mateix dia 5, però, l'Observatori de l'Ebre ja va detectar els moviments sísmics i el dia 10 es va activar Protecció Civil i altres organismes. Però l'empresa va seguir les injeccions segons el pla previst inicialment: el dia 12 de setembre tornava a injectar vuit milions de metres cúbics i, a partir d'aquest moment, va començar a baixar el cabal fins tancar l'aixeta el 16 de setembre. Malgrat aquest escenari, que consta en documents oficials en mans dels jutjats, l'exconcessionària controlada per Florentino Pérez ha basat bona part de la seva defensa en una suposada actuació correcta durant el període d'injecció i, fins i tot, va arribar a treure pit d'haver reduït els cabals arran dels terratrèmols a partir del dia 13, per indicació dels tècnics l'Observatori de l'Ebre. Els directius de l'exconcessionària tampoc han deixat escapar cap oportunitat d'intentar de desacreditar els organismes oficials pels informes que posen en dubte aquesta versió.  Les injeccions en fase de proves havien començat en fase de proves el mes de juny de 2013. A principis de setembre, i segons va reconèixer el Ministeri d'Indústria del govern del PP, Escal UGS va arribar a injectar al Castor un 147% més de gas que la injecció màxima que havia efectuat fins aquell moment. L'Institut Geològic i Miner (IGME), que va correlacionar de forma clara les injeccions i els sismes l'any 2014, avisava que aquest volum contravenia les bones pràctiques de la indústria, que recomanava incrementar els cabals de gas de cada fase fins a un màxim del 50%. També va advertir que els marges de seguretat pel que fa a pressions eren escassos. Més i tot, experts com el professor de la UB, Josep Giner, i el catedràtic emèrit de la Complutense, José Luis González de Vallejo, van apuntar que la maniobra podria haver arribat a empènyer els fluids del subsòl, fracturant les roques, afectant la falla i generant, de formar diferida, els terratrèmols de major magnitud entre finals de setembre i principis d'octubre -4,3 graus a l'escala de Richter el 2 d'octubre-. L'onada va superar, finalment, el miler de sismes de diferent magnitud. El president d'Aplaca considera que l'esclariment de les quantitats exactes de gas injectades i el procediment són "un punt essencial" per esclarir una part de la casuística operativa del Castor que va acabar desencadenant els sismes. La causa, arran la denúncia presentada inicialment per Fiscalia, acumula milers de pàgines i una vintena d'investigats pels suposats delictes ambientals i de prevaricació ambiental. A banda del president d'Escal UGS, Recaredo del Potro, el director tècnic, Carlos Barat, i el consell d'administració de l'empresa, figuren exalts càrrecs i funcionaris dels ministeris d'Indústria i Agricultura, així com l'IGME. "El procés semblava aturat però no ho està", ha subratllat Ferrando, que malgrat tot es mostra prudent i poc optimista a l'hora de pronunciar-se sobre la decisió final un cop el jutge doni per acabada una investigació que es va declarar causa complexa, amb gener de 2019 com a límit teòrica màxim per concloure les diligències. "El que tenim molt clar és que, sigui quin sigui el resultat, tenim preparada col·lectivament una demanda civil per demanar indemnitzacions perquè la gent del territori tingui un reconeixement no només moral, també econòmic. Som ja uns 300. Ja que l'empresa ha estat indemnitzada, la gent del territori es mereix que es faci justícia", ha assenyalat. La CUP demana la comissió d'investigació Des de la planta terrestre del projecte Castor, ara hibernada amb un cost anual de 16 milions d'euros de manteniment, la diputada de la CUP, Maria Sirvent, ha demanat celeritat a ERC perquè convoqui la comissió d'investigació sobre el magatzem de gas submarí al Parlament. Tot i entendre que les competències de la cambra en aquest àmbit són "limitades", Sirvent s'ha compromès a instar perquè  s'investigui, se citin les persones que puguin esclarir el cas, demanar responsabilitats als protagonistes del que ha qualificat com  una "estafa" i "enganya a la ciutadania", que "han trinxat el territori i no han respost encara per aquesta actuació". La diputada també ha volgut posar en valor la tasca de denúncia dels moviments socials que han lluitat contra el projecte, com la Plataforma Ciutadana en Defensa de les Terres del Sénia i ha retret que sigui el mateix territori qui acabi rebent els costos de l'operació, que "no respon als interessos públic i de la ciutadania", mentre "els beneficis se'ls emporten els de de sempre, que no hi viuen i no en pateixen les conseqüències".

Summary: El jutge del cas Castor vol saber per què Escal UGS va tornar a injectar el màxim cabal de gas malgrat els terratrèmols


Endesa ha incorporat una tecnologia làser a la campanya de neteja, protecció i prevenció d'incendis als boscos de Catalunya per aquest estiu. Es tracta de la principal novetat que l'empresa ha introduït enguany i serveix per comprovar que les distàncies entre la massa forestal i les instal·lacions elèctriques són les correctes. L'elèctrica ha presentat l'enginy, que funciona des d'un helicòpter, aquest matí al Parc Natural de Sant Llorenç del Munt i la Serra de l‘Obac a Castellar del Vallès (Vallès Occidental). El vehicle també compta amb un sistema de termografia i una càmera d'alta definició. A banda, els operaris de la companyia també utilitzen drons per fer supervisions menys invasives. Tot plegat es complementa amb les tasques de desbrossament que s'estan desenvolupant sobre el terreny per mantenir net el bosc. L'empresa destinarà 22,3 milions d'euros a aquest pla 2017.  L'helicòpter que utilitza Endesa serveix per mantenir la seguretat a les zones boscoses per on passen les línies. La principal novetat d'aquest 2017 és que el vehicle ha incorporat la tecnologia LIDAR, que s'encarrega de fer un escaneig làser del terreny per comprovar que les distàncies entre la massa forestal i les instal·lacions elèctriques són les correctes. "Aquesta tecnologia també permet treure modelats de futurs creixements de vegetació i analitzar si s'hi pot incidir, avançar períodes en què cal fer determinades tasques i mirar com estan situades les nostres infraestructures", explica Carles Amills, responsable de línies d'alta tensió de la divisió Catalunya Est d'Endesa. Aquesta tecnologia se suma al sistema de captació de termografia per detectar possibles diferències de temperatura en les seves instal·lacions i a la càmera d'alta definició de què disposa el vehicle. En cas que es detecti alguna anomalia, el tècnic que es troba a l'interior de l'helicòpter pot sol·licitar al pilot una aproximació o estacionament de l’'aparell amb la finalitat d'analitzar millor la instal·lació. Incorporació de drons Amb l'objectiu d'arribar a zones menys accessibles o fer actuacions menys invasives, l'empresa fa servir drons. Un equip format per un pilot i un tècnic, l'equip s'encarrega d'analitzar amb proximitat el cablejat i les torres, però també els corredors per on discorren les línies. "Es fan revisions exhaustives de les instal·lacions, complementàries a l'ús d'helicòpters, amb drons per detectar possibles defectes que donen el plus d'accedir a llocs de difícil accés i permeten obtenir informació detallada i precisa de certs elements de la xarxa, que si ho miréssim amb personal nostre obligaria a desconnectar les instal·lacions, i per tant evitem el tall de subministrament als usuaris", explica Marcos Lalueza, director d'explotació de la divisió Catalunya Est d'Endesa.  Aquestes tasques es fan, a més, en coordinació amb les administracions i els Bombers de la Generalitat a través d'un protocol establert que es basa en un sistema de comunicacions directe. “Això permet que, en cas que fos necessari, puguem desconnectar les línies en llocs on hi ha incendis, fet que fa que els efectius puguin treballar en l'extinció i que ho facin amb més seguretat", explica Lalueza. Paral·lelament, existeix un protocol signat amb el Departament de Medi Ambient on s'estableixen actuacions preventives davant del risc d'incendi, i que se centren amb la comunicació, per exemple, amb els Agents Rurals del territori. Endesa actuarà aquest estiu en un total de 14.000 quilòmetres de la seva xarxa d'alta, mitja i baixa tensió dels 52.616 de què disposa a Catalunya. La inversió prevista és de 22,3 MEUR.

Summary: Endesa incorpora una tecnologia làser a la campanya de neteja i protecció dels boscos a Catalunya


El conseller de Salut, Antoni Comín, ha explicat als alcaldes de l'àrea d'influència del Consorci Sanitari del Maresme (CSdM) que els plans per millorar la situació de l'Hospital de Mataró passen per l'ampliació del bloc quirúrgic i de la unitat de cirurgia sense ingrés, el nou hospital de dia oncològic i el trasllat de l’àrea de rehabilitació. Les obres es durien a terme el 2018 i tindrien un cost de 4 MEUR. En canvi, les actuacions urgents que reclamaven els alcaldes per renovar els equipaments actuals i xifrades en 10,7 MEUR no es faran de cop i de manera immediata, sinó que la inversió serà progressiva i fins l'any 2019. El conseller també s'ha compromès a tendre la reivindicació que feien veïns i Ajuntament de Mataró en relació al centre sociosanitari Sant Jaume, que no es mourà del centre de la ciutat, desactivant-se així l'opció de trasllat que inicialment preveia el Departament. Comín ho ha explicat aquest divendres en una trobada amb els representants dels Ajuntament d'Arenys de Mar, Argentona, Cabrera de Mar, Cabrils, Caldes d'Estrac, Dosrius, Mataró, Òrrius, Premià de Dalt, Premià de Mar, Sant Andreu de Llavaneres, Vilassar de Dalt i Vilassar de Mar, a qui ha volgut traslladar un missatge d'optimisme. El conseller assegura que el Servei Català de la Salut (CatSalut) està anant més ràpid del previst en relació al reequilibri pressupostari previst, de tal manera que el 2016 es tancarà amb un dèficit de 650.000 euros, 800.000 euros menys del que fixava el Pla de reequilibri financer elaborat el 2015. En aquest sentit, l'any 2018 es preveu assolir l'equilibri pressupostari sense que sigui necessari traslladar l'activitat sociosanitària de l'antic Hospital de Sant Jaume. El Departament havia posat sobre la taula aquesta opció, però el rebuig d'usuaris, veïns i el propi Ajuntament va ser frontal des del primer dia, ja que entenen que el millor lloc per a la funció sociosanitària de Sant Jaume és al centre de la ciutat. Serà també el 2018 quan es comencin a fer les principals inversions al centre. El 2017 es farà el projecte executiu de l'ampliació del bloc quirúrgic i de la unitat de cirurgia sense ingrés, el nou hospital de dia oncològic i el trasllat de l’àrea de rehabilitació. Les obres, amb un cost estimat de 4 MEUR, s'iniciarien a partir de l'any 2018. De la mateixa manera, el CatSalut posarà a disposició del Consorci Sanitari del Maresme els 10,7 MEUR que reclamaven els alcaldes de manera urgent i prioritària fins l'any 2019 per dur a terme actuacions de reposició d'equipaments que s'han identificat com a prioritàries.  Els treballadors recuperen una part de la paga extra de 2012 Paral·lelament, Salut s’ha compromès a destinar aquest mateix any 2016 una partida de 648.000 euros per pagar una part de la paga extra pendent de l’any 2012 als treballadors del Consorci Sanitari del Maresme

Summary: Comín es compromet a invertir prop de 15 MEUR a l'Hospital de Mataró fins 2019 per posar-lo al dia


TV3 canvia la graella de les tardes a partir de la setmana que ve. Així, incorpora els primers canvis a la programació de les tardes, amb l’objectiu de provar noves fórmules per renovar la graella a partir del setembre. Els primers canvis arribaran dimarts que ve, quan la cadena pública estrenarà la sèrie 'Nashville', una producció nord-americana de la cadena ABC amb una trama plena de traïcions, triangles amorosos i ambicions polítiques, que s’emetrà després de 'La Riera'. Amb l’emissió d’aquestes dues ficcions, el programa 'Divendres' començarà més tard, cap a les 17.15h, i s'allargarà fins al 'TN Vespre'. D'aquesta manera, TV3 deixarà d’emetre el concurs 'Tot o res', ja que el programa no ha assolit les "expectatives convingudes". Es tracta dels primers canvis de graella des que Vicent Sanchis va ser nomenat nou director de TV3.

Summary: TV3 deixarà d'emetre el concurs 'Tot o res' en no assolir les "expectatives"


El secretari d'Estat dels Estats Units d'Amèrica (EUA), Mike Pompeo, ha anunciat aquest divendres que el país ha acordat amb el govern de Mèxic el tancament de la frontera sud del país per la crisi del coronavirus. “Ambdós països saben de la importància de treballar junts per limitar l'expansió del virus”, ha afirmat Pompeo. Cal recordar que el president dels EUA, Donald Trump, ja havia acordat la mateixa mesura amb el seu homòleg del Canadà, Justin Trudeau, per tancar la frontera nord, en una mesura que entra en vigor aquest divendres. Cal subratllar que en ambdós casos la mesura afecta el trànsit de persones, però no el de mercaderies.

Summary: Els EUA també tanquen la frontera amb Mèxic a causa del coronavirus


Amb l'objectiu de despertar la curiositat alimentària entre els infants i ensenyar-los a gaudir de l'alimentació amb tots els sentits, s'ha convocat una nova edició de l'activitat 'Nens a la cuina!'. El restaurant Vora Estany, amb el suport del Servei d'Educació de l'Ajuntament de Banyoles, ha impulsat aquesta proposta inclosa en l'oferta d'activitats de la Guia de Recursos Educatius Municipal. Durant el passat gener i aquest mes de febrer un centenar d'alumnes d’escoles de Banyoles aprendran a portar una dieta sana i equilibrada. Entraran a la cuina, coneixeran com es treballa en un restaurant i aprendran a elaborar una recepta saludable.  'Nens a la cuina!' és una activitat que busca involucrar els joves en el món de la cuina i fomentar el seu interès per menjar sa. Els participants són alumnes de tercer i quart de primària que, vestits amb davantals i barrets de cuiner, visiten la cuina del restaurant, descobreixen els diferents espais i com s'hi treballa. Guiats pel cuiner del Vora Estany, Jordi Moreno, i acompanyats d'un monitor expert, aprenen des de com s'organitza la cuina perquè tingui tots els aliments necessaris en cada servei fins als hàbits de reciclatge dels residus que es generen a l'establiment, passant pels estris indispensables i les tècniques d'elaboració dels aliments.   A més, també descobreixen el funcionament de la piràmide alimentària, la procedència de les diferents famílies d’aliments, les varietats i les estacionalitats i també treballen els bons hàbits alimentaris. L’activitat s’acaba amb els mateixos alumnes preparant, juntament amb el cuiner del Vora Estany, una recepta. Els nens coneixen els ingredients de la recepta i les seves propietats i, pas a pas, renten, oloren, trossegen i tallen tots els productes que formen part del plat que finalment s’acabaran menjant.   "Vam decidir impulsar aquesta iniciativa perquè en el dia a dia del restaurant vèiem que els infants no gaudien del menjar i desconeixien el que l'alimentació els pot aportar" explica el gerent del Vora Estany, Robert Gelmà, que defensa que és molt important que de ben petits aprenguin a menjar "bo, sa i variat". També reconeix que encara "hi ha por" a que els nens entrin a la cuina perquè els pares només hi veuen els perills. Segons Gelmà, "no s'adonen que així priven els seus fills d’una experiència de sabors i olors que els enriquirà per sempre". Per la seva banda, la regidora d’Educació de l'Ajuntament de Banyoles, Ester Busquets, ha manifestat que s'inclou a la Guia de Recursos Educatius de Banyoles perquè fomenta actituds saludables i ha subratllat que és tot un èxit amb una alta participació de les escoles.   L'activitat al restaurant es complementa amb el treball que els alumnes fan a la mateixa escola al voltant de l’alimentació sana i equilibrada. Les escoles que hi participen poden disposar del joc de la piràmide d’aliments, feta amb fusta i pintada amb els colors d’un semàfor perquè, d’una manera molt visual, els infants prenguin consciència de la importància d’alguns aliments en la dieta habitual i que n’hi ha d’altres que s’han de consumir en menor quantitat.   L’activitat està finançada pel Restaurant Vora Estany i pel Servei d’Educació. Enguany hi participen les escoles Pla de l’Ametller, Can Puig i Casa Nostra.

Summary: Un centenar d'alumnes de Banyoles aprenen bons hàbits alimentaris amb l'activitat 'Nens a la cuina!'


Quan falten 48 hores per saber si hi hauran noves eleccions a l'estat espanyol, el vicepresident del Govern, Pere Aragonès, ha pronosticat aquest diumenge uns nous comicis electorals i ha acusat Pedro Sánchez "de manca de responsabilitat". Segons ha dit, el pacte d'esquerres a l'Estat hauria permès garantir la capacitat d'incidència política de l'independentisme "en el tauler espanyol" i precisament això, ha assegurat, "és el que volia evitar l'actual president en funcions". Aragonès creu que la proposta del president de Galícia, Alberto Nuñez Feijóo, d'una coalició o pacte de legislatura entre el PSOE i el PP és "el que buscava Sánchez des d'un primer moment". "Feijóo li ha fet un gran favor", ha afegit.

Summary: Aragonès pronostica unes noves eleccions a Espanya i acusa Sánchez de "manca de responsabilitat"


Els professionals digitals són els més demandats també durant el confinament per combatre la pandèmia de la covid-19 amb 6.700 ofertes publicades entre març i maig, segons mostra l'informe 'Digital Talent Overview 2020' fet per Barcelona Digital Talent. La professió amb més ofertes ha sigut la de desenvolupador web tot i que les feines relacionades amb el 'núvol' han crescut significativament. Segons el portaveu de la iniciativa, Jordi Arrufí, el sector tecnològic entoma la crisi de la covid-19 amb "perspectives positives" tot i la preocupació per la bretxa de talent digital. En els últims dos anys, la demanda de talent digital s’ha incrementat a Barcelona un 80% mentre que l’oferta de professionals digitals només ha crescut un 23%.  En comparació amb els mesos anteriors, durant el confinament els ritmes de contractació han disminuït i s'ha detectat una caiguda del 45% de la demanda de treballadors de professions digitals. El descens, però, és menys pronunciat que el que han patit les ofertes de management (-63%) o operacions financeres i negoci (-61%), categories que segueixen les tecnològiques en el rànquing de feines més sol·licitades.  "El sector tecnològic treballa amb proveïdors que han patit molt la pandèmia i això ha afectat les contractacions però alhora això s'ha vist compensat perquè moltes companyies han migrat als seus serveis a l'àmbit digital", ha explicat Arrufí en una roda de premsa. Segons mostra l'informe, entre març i maig, la professió més demandada ha sigut la de desenvolupador web tot i que les feines relacionades amb el 'núvol' han crescut significativament.  El també director del programa de Talent Digital de la Mobile World Capital Barcelona ha assegurat que les empreses tecnològiques tenen "perspectives positives" de futur perquè la pandèmia ha sigut un "accelerador de la digitalització i s'ha vist un canvi de mentalitat en molts directius", una tendència que "ha requerit professionals digitals" i que "en requerirà més encara en el futur".  "Normalment el sector tecnològic és motor de recuperació econòmica, ho va ser en l'anterior crisi i creiem que continuarà així", ha apuntat Arrufí.  Brexta de talent digital  Tot i assegurar que Barcelona es consolida com un "pol de talent", ha recordat que les empreses de l'àmbit digital s'enfronten any rere any a l'escull de la generació i captació de professionals. El sector digital suposa el 5% del conjunt de feines i el 13% del conjunt d'ofertes de treball. En els últims dos anys, la demanda de talent digital s’ha incrementat a Barcelona un 80% mentre que l’oferta de professionals digitals només ha crescut un 23%. En números absoluts, s’estima que per cada oferta de treball de talent digital, només hi ha 15 candidats. Aquest índex ha baixat dos punts en comparació amb les dades de l’any passat i se situa molt lluny dels 36 en el cas de les ofertes de perfil no tecnològic. Joan Ramon Barrera, president del Cercle Tecnològic de Catalunya (CTecno), ha assegurat que "el fre més important que té l'ecosistema és el talent digital" i ha demanat apostar i reforçar el sector que ha generat més ocupació durant la crisi. "Hi ha molta més demanda de la que estem produint. Hem d'accelerar la captació de talent, anant a buscar-lo fora o convertint-lo d'altres sectors", ha insistit.  D'altra banda, l’estudi també mostra que el col·lectiu de professionals digitals provinents d’altres ciutats va augmentar en 3.600 persones el 2019 i ja representa un 31% del total de treballadors de l’ecosistema. A nivell de tecnologies, la ciberseguretat és la que més talent importa a Barcelona, amb el 37,9%, seguit del Big Data amb el 34%.  Desigualtat de gènere Aquesta bretxa digital també va acompanyada d’una desigualtat en la paritat de gènere. La capital catalana ja té 77.000 treballadors del sector, un 14% més que l'any anterior. D'aquests, només un 26,5% són dones, una dada que, tot i que creix respecte a l’any passat (22%) i és lleugerament superior a la mitjana europea (25,1%), està lluny de la paritat. L’única àrea de coneixement digital en la que hi ha paritat de gènere és en el desenvolupament d'experiència d'usuari (UX/UI) amb un 51% de dones. L'informe també apunta que només un 6% de dones s'han matriculat a cursos de formació profesional vinculats a les TIC l'any 2019.  Segons Arrufí la poca presència de dones és el "gran repte del sector" i un factor que també influeix en la bretxa salarial en general ja que el salari brut de les professions digitals a Barcelona se situa entorn de 37.500 euros anuals, xifra significativament superior al salari mitjà a Espanya.  Tot i ser més elevat que la mitjana, queda lluny dels sous que ofereixen els hubs digitals que competeixen amb la capital catalana pel talent global: el salari mitjà a Londres és superior als 73.000 euros anuals, tot i que l’alt cost de vida a Londres i altres ciutats europees permet que Barcelona guanyi competitivitat respecte a la resta de ciutats, exceptuant Madrid. L'informe també apunta que a Espanya hi ha un dèficit de desenvolupadors tecnològics i d'excel·lència acadèmica. L'Estat té el 9% de la població de la UE però només representa el 6,6% del talent digital (323.000 professionals) i no compta amb cap universitat que figuri en els rànquings mundials i europeus, on destaquen països com els Estats Units, Regne Unit i Suïssa. La Universitat Politècnica de Catalunya és el centre més ben reconegut en Ciències de la Computació i Sistemes d’Informació en àmbit espanyol.  Arrufí ha apuntat que "caldrà estar atents" al resultat del Brexit per veure com afecta al potent sector tecnològic del Regne Unit, que concentra el 17% dels professionals del sector a Europa. Segons Dani Marco, director general d'innovació i Economia Digital, ha assegurat que el sector TIC és "generador d'oportunitats i de riquesa pel país" i ha dit que, de la mateixa manera que Barcelona ostenta la capitalitat mundial del mòbil, s'ha de treballar perquè sigui "la capital del talent digital" en l'àmbit europeu.

Summary: Els professionals digitals són els més demandats també durant la pandèmia amb 6.700 ofertes en els mesos de confinament


Una cinquantena d'ajuntaments de les terres de Ponent governats per ERC obriran portes com un dia laboral normal el proper dijous 12 d'octubre, festivitat del Pilar i la Hispanitat. Segons ha explicat el president de la federació regional d'ERC a Lleida, Carles Comes, després que l'any passat només s'adherissin a la iniciativa alguns, enguany s'ha convertit en ''una cosa molt massiva'' i a falta de confirmació d'un parell el 100% de consistoris obriran. Seran els mateixos alcaldes, alcaldesses i regidors els responsables de l'obertura dels ajuntaments i els veïns interessats hi podran dur a terme tràmits i gestions. En cap cas s'obligarà als funcionaris que vagin a treballar i si ho acaben fent serà per decisió pròpia, ha dit Comes.  Segons Comes als ajuntaments de Lleida governats per ERC que obriran el proper 12 d'octubre s'hi podran fer tots els tràmits que els ciutadans demanin, sobretot als que tenen menys de 2.000 habitants. Des d'un registre a demanar hora al metge, fotocòpies o pagaments. ''Més o menys, els alcaldes ho podem arribar a fer'', ha dit comes, que també ha remarcat que els ajuntaments estaran oberts en l'horari habitual per fer tràmits i els que no es puguin fer es resoldran el mateix divendres. L'any passat Linyola, al Pla d'Urgell i Torrelameu, on Carles Comes és l'alcalde, van ser dos dels Ajuntaments que van obrir pel 12 d'octubre, però en total van ser més de 20 consistoris els que van obrir. Segons Carles Comes, després dels fets de l'1-O la gent s'ha sumat ''massivament'' a no fer festa per la Hispanitat.

Summary: Els ajuntaments de Ponent governats per ERC tenen previst obrir com un dia normal el 12 d'octubre


Barcelona aprovarà provisionalment aquest dimecres la modificació del Pla General Metropolità que obligarà els promotors immobiliaris a reservar el 30% del volum edificable dels immobles de nova construcció o de grans rehabilitacions a habitatge protegit. La mesura, que serà aprovada de manera provisional a la comissió d'Ecologia, Urbanisme i Mobilitat, va ser aprovada inicialment al juny i continua endavant després que hagi aconseguit els vots a favor de BComú, ERC, el PSC i els regidors no adscrits Gerard Ardanuy i Juanjo Puigcorbé. L'alcaldessa de Barcelona, Ada Colau, ha qualificat la mesura "d'històrica" i ha remarcat que "s'ha perdut la por" a "posar les persones per davant dels interessos especulatius d'uns pocs".

Summary: Barcelona aprova provisionalment reservar el 30% dels nous immobles a habitatge social


Els republicans encaren la campanya amb l'eslògan 'L'únic canvi possible' i amb un pressupost al voltant dels 700.000 euros ACN Barcelona.-El cap de llista d'ERC al Congrés a les eleccions del 26-J, Gabriel Rufián, ha assegurat que els republicans afronten la campanya electoral "amb força" i amb la intenció de derrotar a les urnes qui va quedar en primera posició a Catalunya el 20-D, En Comú Podem. De fet, els ha definit com "l'adversari electoral". Amb aquesta premissa i amb la consigna 'Sense permís' com a eix conductor de la campanya, els republicans portaran per eslògan 'L'únic canvi possible' perquè creuen que l'eina per a  la "regeneració i fins i tot la revolució" és el procés constituent català. Per això rebutgen qualsevol forma "de rendició" política. Gabriel Rufián i el número 2 de la candidatura, Joan Tardà, tindran el suport dels dirigents del partit Oriol Junqueras i Marta Rovira en una campanya que obriran al barri de Sant Andreu de Barcelona i tancaran a Palamós. L'acte central, a Sabadell. El pressupost de campanya és d'uns 700.000, una xifra lleugerament per sobre de les eleccions del desembre.   Els republicans encaren la campanya electoral "amb força" i amb la intenció de guanyar les eleccions de finals de juny. De fet, s'han fixat la formació que liderar Xavier Domènech com a "adversari electoral" perquè van ser ells qui van obtenir la primera posició a les urnes del 20-D, i ERC va quedar en segon lloc.  L'eslògan dels republicans aquesta campanya serà 'L'únic canvi possible', perquè volen defensar els propers dies que "l'únic canvi possible, l'única possibilitat de canvi i de regeneració i fins i tot de revolució és el procés constituent a Catalunya". En aquest sentit ha advertit als d'En Comú Podem que Esquerra no acata "la rendició" política a l'Estat perquè no volen demanar permís en un escenari que preveuen amb victòria del PP. "Només es pot guanyar un país millor i una república millor per tots a Catalunya",  ha resolt Rufián.  Els republicans no buscaran entrar en conflicte amb CDC en aquestes eleccions i consideren les diferencies pròpies de la transversalitat del procés. I mantenen com a condicions per investir un president que fos d'un partit d'esquerres amb polítiques socials, econòmiques i fiscals socialdemòcrates i que autoritzés un referèndum a l'escocesa en el termini d'un any.  El calendari de campanya El cap de llista ho ha explicat acompanyat del seu número 2 Joan Tardà, després de presentar el calendari que els guiarà per Catalunya els proper dies. El republicans arrencaran al barri de  Sant Andreu de Barcelona, en un acte en què també hi haurà Oriol Junqueras. Per ara hi ha previst una vintena d'actes amb el president del partit. També la secretària general, Marta Rovira, els acompanyarà.  Els republicans han organitzat per aquesta campanya i com a novetat una ruta alternativa al que seguiran els periodistes amb l'autobús de campanya. De manera que els actes de matí tindrà un perfil més sectorial, i pràcticament sempre a Barcelona, i a la tarda hi haurà dues agendes d'actes pel territori, que seguiran tant Tardà com Rufián. Els republicans han preparat actes gairebé sempre a l'aire lliure i amb la intenció també d'arrossegar un votant cansat per les cites electorals. Segons Esquerra, duran a terme més de 200 actes entre nacionals i locals.  El central, per exemple, serà a Sabadell, un alcaldia republicana amb Juli Fernández al capdavant. L'agenda de campanya durà els periodistes a Blanes, Cambrils, L'Hospitalet de Llobregat, Amposta, Salt, Mataró, Igualada, Lleida, Granollers, Vilanova i Mollet. La segona agenda dels republicans també farà parada, però, a ciutats com Lleida, Girona, Pallejà, Vic, Tremp, Balaguer, Manresa, Rubí o Sant Adrià.  La revetlla de Sant Joan la duran a terme a Barcelona, en un acte popular que organitza la Federació barcelonina. I tancaran campanya a Palamós en un acte final a prop de la platja. En les dues ocasions hi seran Tardà, Rufián, Junqueras i Rovira. El Born CC servirà de seu als republicans per seguir la nit electoral el 26-J.  El pressupost Els republicans han assegurat que impulsaran una campanya electoral austera, en línia amb la del desembre. De fet, si pel 20-D es van gastar 667.907 euros, per aquests comicis n'han pressupostat 700.000. Això suposa un estalvi del 74,83% respecte el màxim de despesa electoral que podien fer, 2,78 milions d'euros, és a dir 37 cèntims per habitant de les quatre demarcacions on es presenta el partit. El mailing electoral va a banda i suposa una aportació addicional de 800.000 euros.

Summary: ERC veu en En Comú Podem "l'adversari electoral" a guanyar el 26-J


El proper dimecres es començaran a col·locar i fonamentar unes noves escales metàl·liques amb les quals es vol millorar l'accessibilitat a l'Hospital Verge de la Cinta de Tortosa des de l'aparcament ubicat a l'antic Fossat de les muralles. Fins ara s'havien d'utilitzar unes antigues escales irregulars de pedra i camins de terra per anar d'aquesta zona de pàrquing fins al centre hospitalari. La intervenció amb aquesta nova estructura metàl·lica ha estat aprovada pel Departament de Patrimoni de la Generalitat i l'Ajuntament de Tortosa i es farà sota supervisió d'un arqueòleg per garantir que tots els elements de valor històric es respecten i no es veuen afectats per la reforma. Els terrenys del Fossat estan catalogats com a bé cultural d'interès nacional (BCIN). Els treballs duraran una setmana.  Aquesta actuació a les escales d'accés del Fossat a l'Hospital Verge de la Cinta ha de servir per millorar-ne l'accessibilitat i la seguretat. Es tracta d'uns treballs "de caràcter menor" i que en cap cas afectaran els elements protegits de l'espai del Fossat perquè s'ha dissenyat una estructura que se superposarà a les escales actuals. Al final de l'obra, l'arqueòleg emetrà un informe que garantirà que les accions no han afectat cap element de valor històric La col·locació de la nova escala ha de durar set dies i comença aquest dimecres. Durant aquesta setmana els usuaris hauran d'utilitzar, de manera compartida amb els vehicles, la rampa de formigó existent per accedir al Fossat. Per aquest motiu, es protegirà la zona de vianants amb una tanca i hi haurà un vigilant que coordinarà la mobilitat dels accessos.

Summary: Unes noves escales metàl·liques milloraran l'accés a l'Hospital de Tortosa des de l'aparcament del Fossat


El secretari general de CCOO recorda que els treballadors en ERTO cobraran el 70% del salari a partir de 6 mesos ACN Madrid.-El secretari general de CCOO, Unai Sordo,  ha celebrat aquest dimarts l'acord per a la pròrroga dels ERTO perquè "suposen una regulació molt favorable als interessos dels treballador" i aporta una "eina" perquè la crisi no es tradueixi en una destrucció d'ocupació. "Per primera vegada l'economia està caient molt més que l'ocupació", ha dit, i "això és gràcies als ERTO". Sordo ha recordat que fruit de l'acord els treballadors cobraran el 70% del salari als sis mesos –i no el 50% com actualment- i les empreses que utilitzin ERTO no podran acomiadar en sis mesos.  A més, segons Sordo, s'introdueix una prestació extraordinària per als fixes discontinus de les empreses de temporada, i no es consumeix la prestació per desocupació fins als 196 dies d'ERTA.  Per últim ha recordat s'activen els ERTO de rebrot perquè siguin l'alternativa als acomiadament. "En definitiva és un acord molt positiu del que ens hem de facilitar i posar en valor".

Summary: Sordo celebra l'acord per la pròrroga dels ERTO: "Suposa una regulació molt favorable als interessos dels treballador"